Արտաքինի պես Բանու մորաքրոջ գլխում էլ էին փոփոխություններ կատարվում: Սկզբում միայն բաժակ էր նայում, բայց ժամանակի ընթացքում նոր և անսովոր տեխնիկաներ կիրառեց, Տարոտ քարտերից բացի չոր լոբու հատիկներ, մանրադրամ, թզբեհի հատիկներ, դռան զանգակներ, կեղծ մարգարիտներ, իսկական մարգարիտներ, օվկիանոսի քարերի պես անհավանական ամեն ինչ «կարդալու» կարողություն ձեռք բերեց: Ամեն ինչ կարող էր օգտագործել, միայն թե պարանորմալ աշխարհից լուր ստանար: Երբեմն Բանու մորաքույրը ուսերին նայելով սկսում էր խոսել, սովորաբար ուսերի հետ թեժ խոսակցության էր բռնվում: Նա պնդում էր, որ իր ուսերին երկու տեսակի ջին կա. բարին աջ կողմում, չարը' ձախ: Չնայած որ երկուսի անունն էլ գիտեր, երբեք չէր բարձրաձայնում: Դրա փոխարեն մեկին Շեքերշերբեթ Հանըմ՛, մյուսին' Աղուլու Բեյ5 էր ասում: